b'\n_START_ARTICLE_\nAzov\n_START_SECTION_\nHistoriaa\n_START_PARAGRAPH_\nAjanlaskun alussa seudulla on sijainnut kaksi maeotien tai skyyttien asutusta, jotka Ptolemaios mainitsee nimill\xc3\xa4 Paniardis ja Patarva. 900\xe2\x80\x931100-luvulla paikalla sijaitsi slaavien asutus, joka kuului muinaisven\xc3\xa4l\xc3\xa4iseen Tmutarakanin ruhtinaskuntaan. Vuoden 1067 tienoilla, kun kumaanit valloittivat Asovan meren rannat, seudulla sai surmansa heid\xc3\xa4n ruhtinaansa Azun, josta ven\xc3\xa4l\xc3\xa4isen Azov-nimityksen arvellaan olevan per\xc3\xa4isin. Toisen n\xc3\xa4kemyksen mukaan paikannimi juontuu turkkilaisesta joen suistoa tarkoittavasta sanasta. Historiankirjoituksessa ja vanhoissa kartoissa kaupungista on k\xc3\xa4ytetty Azovin lis\xc3\xa4ksi nimi\xc3\xa4 Azak ja usein my\xc3\xb6s Tana, joka oli Azovin l\xc3\xa4heisyydess\xc3\xa4 olleen genovalaisten perustaman kauppakeskuksen ja siirtokunnan nimi._NEWLINE_1200-luvulla paikalle syntyi Azakin kaupunki, jossa risteytyiv\xc3\xa4t Kiinaan ja Volgan Bulgariaan kulkevat kauppareitit. Vuonna 1395 Timur Lenkin joukot h\xc3\xa4vittiv\xc3\xa4t kaupungin. 1400-luvun alussa se menetti merkityst\xc3\xa4\xc3\xa4n kansainv\xc3\xa4lisen kaupan keskuksena. Vuonna 1471 sen valtasivat turkkilaiset, jotka rakensivat paikalle linnoituksen. Vuosina 1641\xe2\x80\x931641 kasakat valtasivat ja h\xc3\xa4vittiv\xc3\xa4t linnoituksen, jonka turkkilaiset my\xc3\xb6hemmin rakensivat uudestaan. Ven\xc3\xa4l\xc3\xa4iset valtasivat sen vuonna 1696. Vuodesta 1708 l\xc3\xa4htien Azov oli samannimisen l\xc3\xa4\xc3\xa4nin keskus ja se sai kaupungin aseman, mutta Ven\xc3\xa4j\xc3\xa4n\xe2\x80\x93Turkin sodan 1710-11 h\xc3\xa4vinnyt Ven\xc3\xa4j\xc3\xa4 luovutti sen j\xc3\xa4lleen turkkilaisille Prutin rauhansopimuksen mukaan. Ven\xc3\xa4l\xc3\xa4iset valtasivat sen uudelleen vuonna 1736, mutta Belgradin rauhansopimuksen mukaan Azovista ja Taganrogista tuli puolueettomia alueita, joiden linnoitukset h\xc3\xa4vitettiin. Ven\xc3\xa4l\xc3\xa4iset valtasivat kaupungin j\xc3\xa4lleen vuonna 1769, ja vuoden 1774 rauhassa se liitettiin lopullisesti Ven\xc3\xa4j\xc3\xa4\xc3\xa4n. Vuosina 1776\xe2\x80\x931782 Azov oli samannimisen l\xc3\xa4\xc3\xa4nin p\xc3\xa4\xc3\xa4kaupunki, mutta se menetti kaupunginoikeutensa vuonna 1801. Vuonna 1926 Azovista tuli j\xc3\xa4lleen kaupunki._NEWLINE_Turkkilaisesta linnoituksesta on s\xc3\xa4ilynyt osia korkeista maavalleista ja muutamia ven\xc3\xa4l\xc3\xa4isajan rakennuksia. Sen l\xc3\xa4hell\xc3\xa4 on muinainen skyyttien asuinpaikka. Kaupungin uusi keskusta syntyi 1800-luvun lopussa ja 1900-luvun alussa.'